Ceumpala Kuneng

**Ceumpala kuneng** atau **kucica ekor kuniang** marupokan spesies buruang dalam famili Muscicapidae nan masih karabaik dakek jo buruang Kacer (Kucica Kampuang) dan Murai Batu (Kucica Hutan).

Buruang nan banyak disabuik dalam hikayaik Aceh iko tagolong pangicau. Kicauannyo barupo rangkaian panjang nan tadiri dari siulan merdu, nada tungga dan ganda, "pi-uuu", maningkek dan manurun bagantian sacaro indak tetap. Berkat kicauan nan rancak itulah buruang iko disukoi panggemarnyo bahkan manjadi kasayangan pamimpin Aceh era 1607-1636, Sutan Iskandar Mudo. Ceumpala Kuneng  acok juo disabuikan di satiok carito rakyat tempo dulu di Aceh. Karano kapopulerannyo, buruang iko ditatatapkan sabagai fauna identitas dari Aceh.

## Penyebaran
Buruang khas Provinsi Naggroe Aceh Darussalam iko tak hanyo taseba di Aceh sajo, tapi taseba juo di Semenanjung Thailand, Semenanjung Malaysia, Brunei Darussalam, Sabah, Serawak, dan Indonesia iolah Sumatra dan Kalimantan.

## Deskripsi
Buruang Ceumpala Kuneng (Trichixos pyrropygus) iko mamiliki panjang badan baukuran sadang, sakita 21&nbsp;cm. Ikuanyo panjang, ujuang ikua bawaro itam dengan pinggia putiah pado bagian bawahnyo. Bulu pado kapalo, pungguang, dan sayoknyo bawarno coklat kaabuan tuo mangkilek sadangkan bagian dado dan paruik sampai pangka ikua sarato pungguang bawarno kuniang kamerahan.

Selain itu, buruang jantan mamiliki ciri khas barupo alih bawarna putiah di ateh matonyo. Buruang jantan manyarupoi kucica hutan tetapi ikuanyo nan bawarna merah karek jauah labiah pendek, labiah banyak bawarno abu-abu galok daripado itam, alihnyo pendek putiah dan tunggir merah karek. Buruang batino labiah coklat sarato indak mampunyoi alih putiah. Buruang nan remaja labiah coklat babintiak-bintiak kuniang merah karek. Paruahnyo itam rampiang dan tajam.

Dalam babarapo hal, panampilan buruang iko mirip jo murai batu (*Copychus malabaricus*). Pabeda utamonyo talatak pado bulu ikua nan bawarno merah kakuniang-kuniangan. Karena itulah buruang iko dinamoan Kucica Ekor Kuning.

## Tampek hiduik
Buruang Ceumpala Kuneng dapek ditamukan di rimbo hutan primer dan sekunder dataran randah hinggo ketinggian 1200 mdpl. Inyo labiah manyukoi hutan lambab rimbun tamasuak hutan rawa.

## Pakambangbiakan
Buruang iko bakambang biak dengan caro ovovivipar atau batalua dan baranak. Jadi embrio buruang Ceumpala Kuneng bakambang di dalam talua dan tetap barado di dalam tubuh induak sampai talua manateh. Satalah fase itu, individu baru tasabuik kalua dari tubuh induaknyo. Cadangan makanan nan diperoleh embrio barasa dari dalam talua, bukan dari tubuh si induak.

## Makanan
Ceumpala Kuneng marupokan buruang nan mangonsumsi biji-bijian.

## Populasi
Di Taman Nasional Gunung Leuser (TNGL), populasi Ceumpala Kuneng taruih manurun akibek maraknyo paburuan kareno buruang iko banilai ekonomi tinggi. Indak ado jumlah nan pasti bara banyak populasi buruang iko nan masih batahan di alam lia. Lembaga *BirdLife* International pado 2012 telah mamasuakan Ceumpala Kuneng dalam daftar buruang tarancam punah. Lalu disusul status *Red List of Threatened Species* nan dikaluakan oleh lembaga konservasi internasional, I*nternational Union Conservation of Nature* (IUCN) pado 2012.

Menurut IUCN, buruang asa Aceh iko masuak daftar hewan dilindungi karano hampia tarancam punah atau *near threatened* (NT). Basamoan dengan itu , Pemerintah Provinsi Daerah Istimewa Aceh dan Pemerintah Kabupaten Aceh Selatan manabikkan paraturan daerah (*qanun*) pado 2013. *Qanun* tasabuik barisi larangan malakukan paburuan dan padagangan buruang Kucica Ekor Kuning. Bahkan, satiok urang nan barupayo mambawa kalua ikon fauna  Serambi Mekah iko tarancam pidana kuruangan dan kanai dendo pitih. Pamarintah Kabupaten Aceh Selatan sangaik bagantuang kapado kahadiran Ceumpala Kuneng sabagai predator alami hama panggerek nan acok manyababkan banyak tanaman pala milik masyarakat manjadi mati.

## Rujuakan